## Ivace+i Energia destina 3,7 milions d’euros als municipis del Fons de Compensació del Pla Eòlic

*** Esta quantitat servirà per a desenrotllar 35 projectes presentats pels municipis de les zones eòliques 6, 7, 10, 11 i 12**

La Conselleria d’Innovació, Indústria, Comerç i Turisme destinarà un total de 3,68 milions d’euros entre els municipis de zones eòliques per a donar suport a un total de 35 projectes a través del Fons de Compensació del Pla Eòlic.

Este mecanisme, que gestiona Ivace+i Energia, preveu subvencions econòmiques per a donar suport als projectes presentats pels municipis amb l’objectiu de contribuir a revitalitzar les zones d’interior.

Esta quantitat es correspon amb el cànon que els promotors de les zones 6, 7, 10, 11 i 12 del Pla Eòlic han realitzat a Ivace+i Energia i la seua finalitat és que tots els municipis d’estes zones, que d’alguna manera estan inclosos en el Pla Eòlic, es vegen beneficiats i no solament aquells en els quals s’han construït parcs eòlics.

Estes zones, a excepció de la 6 situada en la província de Castelló, es troben en la província de València. En total, són 21 parcs eòlics que aporten prop de 729 megawatts d’energies renovables al sistema elèctric.

Així, Ivace+i Energia donarà suport a les iniciatives presentades pels municipis de Caudiel, Pina de Montalgrao, Benafer, Jérica, el Toro, Torás, Segorbe, Bejís, Barracas, Viver, Altura, Montán, Teresa, Aras de los Olmos, Alpuente, Titaguas, Mancomunitat de l’Alt Túria, Jarafuel, Zarra, Jalance, Cofrentes, Ayora i Enguera.

Com explica Ivace+i Energia quant a la tipologia dels projectes, estos comprenen actuacions que van des de la millora d’infraestructures municipals a l’adequació de zones esportives, així com la pavimentació de carrers o la restauració d’edificis públics entre altres.

**Distribució dels fons**

A través del Fons de Compensació, Ivace+i Energia subvenciona cada any els projectes presentats per les corporacions locals que suposen la millora les infraestructures rurals i de servicis.

En la distribució dels fons tenen prioritat en primer lloc els municipis que no allotgen parcs però sí que allotgen infraestructures d’evacuació de l’energia elèctrica que s’hi genera, com línies elèctriques i subestacions. En segon lloc, s’atenen els que no allotgen parcs propis però altres parcs sí que siguen visibles des del municipi.

En tercer lloc, aquells que, sense allotjar parcs, sí que tenen infraestructures d’obra nova o ampliació de camins d’accés als parcs. En últim lloc es valoraran els municipis que sí que allotgen parcs, ja que estos municipis ja perceben ingressos per llicència d’activitats, impost de béns immobles, etc.

Dins d’este apartat figuren els projectes de millora de camins rurals, de la xarxa viària rural d’accés pedanies, caserius, masies..., projectes d’electrificació rural en granges, alqueries i en general edificacions aïllades, així com qualsevol altre que supose la millora de les infraestructures rurals.

També se subvencionen projectes d’energies renovables, tant construccions d’instal·lacions d’aprofitament d’esta classe d’energies com l’organització d’accions de divulgació com tallers, cursos, fòrums xarres, etc. A més, es donarà suport econòmic a tots els projectes que incidisquen en una millora de les condicions socioeconòmiques dels municipis.

Fecha: 23/11/2024